TEACHTAIREACHT ÓN gCOIMISIÚN CHUIG PARLAIMINT NA hEORPA de bhun Airteagal 294(6) den Chonradh ar Fheidhmiú an Aontais Eorpaigh maidir leis an

2013/0013 (COD)

TEACHTAIREACHT ÓN gCOIMISIÚN

CHUIG PARLAIMINT NA hEORPA



de bhun Airteagal 294(6) den Chonradh ar Fheidhmiú an Aontais Eorpaigh



maidir leis an

seasamh ón gComhairle i dtaca le glacadh Rialachán ó Pharlaimint na hEorpa agus ón gComhairle lena n-aisghairtear Rialachán (CEE) Uimh. 1192/69 ón gComhairle maidir le comhrialacha chun cuntais na ngnóthas iarnróid a normalú

(Téacs atá ábhartha maidir leis an LEE)

1.Cúlra

An 30 Eanáir 2013, ghlac an Coimisiún pacáiste cuimsitheach ina raibh sé thogra reachtacha arb é is aidhm dóibh seirbhísí iarnróid ar cháilíocht níos fearr a chur ar fáil san Eoraip agus rogha níos leithne de na seirbhísí sin a sholáthar.

Is gá feabhas a chur ar cháilíocht na seirbhísí agus ar a néifeachtúlacht ionas gur mó an tóir a bheidh ag paisinéirí ar an gcóras iarnróid de rogha ar chóracha taistil eile agus ionas go spreagfar iad le hiompú feasta ar an modh taistil sin. Is féidir cost-éifeachtúlacht agus inbhuanaitheacht níos fearr a bhaint amach i gcomhthéacs ina bhfuil ganntanas sna cistí poiblí.

De bhreis air sin, is éard is aidhm don phacáiste nuálaíocht a spreagadh in earnáil iarnróid an Aontais Eorpaigh chun ionchais lucht úsáidte traenacha a shásamh. Baintear sin amach ar thrí dhóigh ar leith a bhfuil baint acu le chéile:

(1)margaí na bpaisinéirí intíre a oscailt d’iomaitheoirí eile agus é a bheith éigeantach conarthaí i gcomhair seirbhísí poiblí a chur amach ar tairiscint;

(2)neamhspleáchas bainisteoirí bonneagair a neartú chun go mbeidh feidhmeanna lárnacha uile an líonra iarnróid faoina rialú, agus rochtain chothrom ar na hiarnróid a chinntiú do chách;

(3)ról Ghníomhaireacht Iarnróid an Aontais Eorpaigh a neartú ionas gur “ionad ilfhreastail” a bheidh inti feasta a eiseoidh údaruithe feithiclí lena gcur ar an margadh chomh maith le deimhnithe sábháilteachta d’oibreoirí fud fad an Aontais Eorpaigh.

An dáta a cuireadh an togra chuig Parlaimint na hEorpa agus chuig an gComhairle

(doiciméad COM(2013) 26 final — 2013/0013 COD):





31 Eanáir 2013 Dáta na tuairime ó Choiste Eacnamaíoch agus Sóisialta na hEorpa:

11 Iúil 2013 Dáta na tuairime ó Choiste na Réigiún: 8 Deireadh Fómhair 2013 Dáta an tseasaimh ó Pharlaimint na hEorpa, an chéad léamh: 26 Feabhra 2014 An dáta a glacadh seasamh na Comhairle: 17 Deireadh Fómhair 2016

2.Cuspóir an Togra ón gCoimisiún

Is é cuspóir ginearálta don togra ón gCoimisiún Rialachán (CEE) Uimh. 1192/69 ón gComhairle maidir le comhrialacha chun cuntais na ngnóthas iarnróid a normalú a aisghairm, is cuspóir ginearálta dó deireadh a chur le neamhréireachtaí i gcóras dlí an Aontais agus, i gcomhréir le cuspóirí chlár REFIT an Choimisiúin, simpliú a dhéanamh trí dheireadh a chur le gníomh dlí atá imithe i léig.

Ar chúiseanna éagsúla tá Rialachán (CEE) Uimh. 1192/69 (“an Rialachán”) ar neamhréir leis na bearta reachtacha atá i bhfeidhm faoi láthair agus neamhchomhoiriúnach dóibh:

Ar an ábhar nach mór gnóthais iarnróid a bhainistiú de réir prionsabail a bhfuil feidhm acu maidir le cuideachtaí tráchtála, ní ceadmhach aon chúiteamh stáit in árachas, i bpinsin ná i gcostais eile oibriúcháin a thabhairt (eisceacht is ea cúiteamh i soláthar seirbhísí poiblí). Ní amháin go bhfuil éirim an phrionsabail sin bunaithe sna rialacha maidir le státchabhair atá leagtha síos sna Conarthaí, tá sé leagtha amach ar dhóigh níos mionsonraithe sna treoirlínte maidir le státchabhair a bhaineann le gnóthais iarnróid (2008/C 184/07).

An liosta de ghnóthais iarnróid atá incháilithe do chúiteamh a fháil faoin Rialachán agus an taicmiú atá déanta ar na cineálacha cúitimh is féidir a íoc le gnóthais iarnróid, tá siad bunaithe ar an tuiscint go bhfuil bainistiú bonneagair ionchorpraithe i ngníomhaíochtaí gnóthas iarnróid, rud atá ar neamhréir leis an bprionsabal feidhmeanna sárriachtanacha a bheith scartha ó chéile agus leis an bprionsabal cuntais a bheith scartha ó chéile.

Sa Rialachán, níl ach 40 gnóthas iarnróid liostaithe atá incháilithe do chúiteamh. Nuair a glacadh an Rialachán, níor léir go bhféadfadh fadhb teacht as sin arae an tráth úd is le córacha eile iompair amháin, agus ní hé le gnóthais eile iarnróid, a bhíodh gnóthais iarnróid in iomaíocht. Sa mhargadh liobrálaithe, áfach, ina bhfuil gnóthais iarnróid in iomaíocht dhíreach leis na monaplachtaí seanbhunaithe, níl údar níos mó le cúiteamh airgeadais a leithdháileadh ar ghnóthais áirithe iarnróid, agus orthu siúd amháin. Má bhíonn coinníollacha éagsúla airgeadais ann do ghnóthais éagsúla, de thoradh an Rialacháin, ní féidir deimhin a dhéanamh de go mbeidh coinníollacha rochtana neamhidirdhealaitheacha ag gnóthais nua atá ag teacht isteach sa mhargadh. Mar shampla, d’fhéadfadh deacrachtaí a bheith ag comhlachtaí nua sa mhargadh baill foirne a mhealladh ó na gnóthais iarnróid seanbhunaithe ós rud é go bhféadfaidís siúd coinníollacha níos fabhraí pinsin a thairiscint a bhuí leis na fóirdheontais a fhaigheann siad faoin Rialachán.